Сабий IуэхущIапIэхэр япэ ирагъэщынущ
Бжьыхьэ-щIымахуэ лъэхъэнэм зэрызыхуагъэхьэзырым теухуауэ КъБР-м и Правительствэм иригъэкIуэкIа зэIущIэм къыщыщыпсалъэм, энергетикэмкIэ, псэупIэ-коммунальнэ хозяйствэмкIэ, тариф политикэмкIэ министр Кучменов ТIэхьир зэрыжиIамкIэ, унэхэр зэрагъэплъынум зыхуэгъэхьэзырыным пыщIа Iуэху псори нэхъ ипэкIэ ягъэувауэ щыта планым тету ирагъэкIуэкI.
Мы лэжьыгъэхэм трагъэкIуэдэн папщIэ сом мелуан 550-рэ хухахауэ щытащ. Иджыпсту республикэм и псэупIэ-коммунальнэ хозяйствэм хиубыдэ IуэхущIапIэхэр бжьыхьэ-щIымахуэ лъэхъэнэм зэрылэжьэнум процент 97-кIэ хуэхьэзыру къалъытащ, псэупIэ унэхэр а зэманым къызыхуэтыншэу хуэхьэзырщ. Иджыпсту фэтэр куэд хъу псэупIэхэр зэрагъэплъ бжьамийхэм псы ирагъахъуэ. «ЗэкIэлъыкIуэу махуитхукIэ хуабэр градуси 8-м щIимыгъуу екIуэкIмэ, дэ хьэкухэр щIэдгъэнэнущ. Ауэ Гидрометцентрым къызэритамкIэ, дызыхуэкIуэ тхьэмахуэм хуабэр ику иту градус 12 хуэдиз хъууэ екIуэкIыну къалъытэ. Апхуэдэу щытми, сабий садхэмрэ школхэмрэ нэхъ пасэу ягъэплъу щIадзэну къыщIэкIынщ. Абы теухуауэ унафэ зыщIынур муниципальнэ щIыналъэхэм я Iэтащхьэхэрщ», — къыхигъэщхьэхукIащ Кучменов ТIэхьир.
Мы Iуэхум мыхьэнэ хэха зэриIэм къыхэкIыу ар махуэкум КъБР-м и Правительствэм иригъэкIуэкIыну зи чэзу зэIущIэм зыщытепсэлъхьынухэм хагъэхьэну республикэм и Правительствэм и УнафэщIым и къалэнхэр зыгъэзащIэ Марьяш Иринэ къыхилъхьащ.
Налшык къалэ Къалмыкъым и уэрамым тет, фэтэр 60 хъу унэр зэгъэпэщыжынымкIэ зэфIагъэкIхэм къызэхуэсахэр щыгъуазэ ищIащ ухуэныгъэмрэ архитектурэмкIэ министрым и къуэдзэ Тутыкъу Анзор. Абы зэрыжиIамкIэ, лэжьыгъэхэр я зэхуэдитIым фIагъэкIащ икIи а унэм цIыхухэр дыгъэгъазэм и 1-м ирихьэлIэу щIагъэтIысхьэжыну я мурадщ.
А пIалъэ дыдэм ирихьэлIэу яухыну я гугъэщ Кулиевым и уэрамым тет псэупIэ унэ №15-р. Унэр ящI Ипотекэ агентствэмрэ ухуэныгъэм ахъшэ хэзылъхьа цIыхуу 8-мрэ. «КъБР-м Инвестицэхэмрэ зыужьыныгъэмкIэ и агентствэ» акционер зэгухьэныгъэ зэIухам и генеральнэ директор Чочаев Ахъмэт зэрыжиIамкIэ, лэжьыгъэхэр зэрырагъэкIуэкIыну графикыр иджыпсту зэхалъхьэ. Абы къызэрыщагъэлъэгъуамкIэ, фэтэрхэр дыгъэгъазэм и 1-м щегъэжьауэ ящэнущ.
Къэрал къулыкъущIэхэм я узыншагъэр къызэрапщытэм зэкIэ кърикIуахэм я гугъу щищIым, узыншагъэр хъумэнымрэ курортхэмкIэ министр Шэт Ирмэ къыхигъэщхьэхукIащ цIыху 428-рэ нобэм ирихьэлIэу поликлиникэхэм зэрекIуэлIар. Къэпщытэныгъэхэм къызэрагъэлъэгъуамкIэ, абыхэм я Iыхьэ щанэм нэблагъэм я узыншагъэр зэкIэлъымыкIуэщ. Министрым къызэхуэса псори къыхуриджащ и зэманым дохутырхэр зрагъэплъыну икIи узыншагъэкIэ дагъуэ гуэр яIэу къыщIэкIмэ хамыгъэтIасэу загъэхъужыну.
КъБР-м и Iэтащхьэмрэ Правительствэмрэ
я пресс-IуэхущIапIэ.
